CELEX: 32021R2191
Language: ga
Date: 2021-12-10 00:00:00
Title: Rialachán Cur Chun Feidhme (AE) 2021/2191 ón gCoimisiún an 10 Nollaig 2021 lena n-údaraítear plandaí úra Wolffia arrhiza agus/nó Wolffia globosa a chur ar an margadh mar bhia traidisiúnta ó thríú tír faoi Rialachán (AE) 2015/2283 ó Pharlaimint na hEorpa agus ón gComhairle agus lena leasaítear Rialachán Cur Chun Feidhme (AE) 2017/2470 ón gCoimisiún (Téacs atá ábhartha maidir le LEE)

13.12.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 445/1
               
            
         RIALACHÁN CUR CHUN FEIDHME (AE) 2021/2191 ÓN gCOIMISIÚN
         an 10 Nollaig 2021
         lena n-údaraítear plandaí úra Wolffia arrhiza agus/nó Wolffia globosa a chur ar an margadh mar bhia traidisiúnta ó thríú tír faoi Rialachán (AE) 2015/2283 ó Pharlaimint na hEorpa agus ón gComhairle agus lena leasaítear Rialachán Cur Chun Feidhme (AE) 2017/2470 ón gCoimisiún
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2015/2283 ó Pharlaimint na hEorpa agus ón gComhairle an 25 Samhain 2015 maidir le bianna núíosacha, lena leasaítear Rialachán (AE) Uimh. 1169/2011 ó Pharlaimint na hEorpa agus ón gComhairle, agus lena n-aisghairtear Rialachán (CE) Uimh. 258/97 agus Rialachán (CE) Uimh. 1852/2001 ón gCoimisiún (1), agus go háirithe Airteagal 15(4) de,
         De bharr an mhéid seo a leanas:
         
                     (1)
                  
                  
                     Foráiltear le Rialachán (AE) 2015/2283 nach bhféadfar ach bianna núíosacha atá údaraithe agus a áirítear ar liosta an Aontais a chur ar an margadh laistigh den Aontas. Is bia núíosach é bia traidisiúnta ó thríú tír faoi mar a shainmhínítear in Airteagal 3(2)(c) de Rialachán (AE) 2015/2283.
                  
               
                     (2)
                  
                  
                     Le Rialachán Cur Chun Feidhme (AE) 2017/2468 ón gCoimisiún (2) leagtar síos ceanglais riaracháin agus eolaíoch maidir le bianna traidisiúnta ó thríú tíortha.
                  
               
                     (3)
                  
                  
                     De bhun Airteagal 8 de Rialachán (AE) 2015/2283, glacadh Rialachán Cur Chun Feidhme (AE) 2017/2470 ón gCoimisiún (3) lena mbunaítear liosta an Aontais de bhianna núíosacha údaraithe.
                  
               
                     (4)
                  
                  
                     An 7 Meán Fómhar 2020, chuir an chuideachta GreenOnyx Ltd. (“an t-iarratasóir”) fógra faoi bhráid an Choimisiúin go raibh rún aici plandaí úra Wolffia arrhiza agus Wolffia globosa a chur ar mhargadh an Aontais mar bhia traidisiúnta ó thríú tír i gcomhréir le hAirteagal 14 de Rialachán (AE) 2015/2283. D’iarr an t-iarratasóir go n-úsáidfeadh an pobal i gcoitinne plandaí úra Wolffia arrhiza agus Wolffia globosa sa riocht sin.
                  
               
                     (5)
                  
                  
                     De bhun Airteagal 7(2) de Rialachán Cur Chun Feidhme (AE) 2017/2468, d’iarr an Coimisiún faisnéis bhreise ar an iarratasóir maidir leis na ceanglais a bhain le bailíocht an fhógra. An fhaisnéis a iarradh, cuireadh an fhaisnéis sin isteach an 16 Deireadh Fómhair 2020.
                  
               
                     (6)
                  
                  
                     Léiríonn na sonraí a chuir an t-iarratasóir i láthair go bhfuil stair úsáid an bhia shláin ag plandaí úra Wolffia arrhiza agus/nó Wolffia globosa san Áise Thoir Theas, go háirithe i Laos, i Maenmar/Burma agus sa Téalainn.
                  
               
                     (7)
                  
                  
                     De bhun Airteagal 15(1) de Rialachán (AE) 2015/2283, an 20 Eanáir 2021, chuir an Coimisiún an fógra bailí ar aghaidh chuig na Ballstáit agus chuig an Údarás Eorpach um Shábháilteacht Bia (“an tÚdarás”).
                  
               
                     (8)
                  
                  
                     Maidir le plandaí úra Wolffia arrhiza agus Wolffia globosa a chur ar an margadh laistigh den Aontas, níor cuireadh aon agóidí cuí-réasúnaithe i dtaobh sábháilteachta faoi bhráid an Choimisiúin ó na Ballstáit nó ón Údarás laistigh den tréimhse 4 mhí a leagtar síos in Airteagal 15(2) de Rialachán (AE) 2015/2283.
                  
               
                     (9)
                  
                  
                     An 30 Meitheamh 2021, d’fhoilsigh an tÚdarás a ‘Technical Report on the notification of fresh plants of Wolffia arrhiza and Wolffia globosa as a traditional food from a third country pursuant to Article 14 of Regulation (EU) 2015/2283’ (“Tuarascáil Theicniúil maidir le fógra a thabhairt i leith plandaí úra Wolffia arrhiza agus Wolffia globosa mar bhia traidisiúnta ó thríú tír de bhun Airteagal 14 de Rialachán (AE) 2015/2283”] (4). Chinn an tÚdarás nach bhfuil ábhar imní sábháilteachta sna sonraí atá ar fáil maidir le comhdhéanamh agus stair úsáide phlandaí úra Wolffia arrhiza agus Wolffia globosa ná sna sonraí a cuireadh ar fáil maidir leis an mbia traidisiúnta a shaothraítear faoi dhálaí na feirmeoireachta ingearaí de réir mar a thuairiscítear san fhógra iad.
                  
               
                     (10)
                  
                  
                     Sa tuarascáil sin, thug an tÚdarás dá aire go bhfuil tionchar láidir ag dálaí comhshaoil na n-uiscí ina bhfástar plandaí Wolffia arrhiza agus Wolffia globosa ar shábháilteacht na bplandaí úra sin. Dá bhrí sin, ní féidir a chur as an áireamh go bhféadfadh miotail throma agus micricistíní a bheith sna plandaí úra sin. Ina theannta sin, na leibhéil áirithe riandúl atá sna plandaí, amhail copar, molaibdéineam, sinc, bórón agus mangainéis, a d’fhéadfadh a bheith iontu de bharr úsáid leasachán i saothrú plandaí úra Wolffia arrhiza agus Wolffia globosa, d’fhéadfadh na riandúile sin a bheith ina n-ábhar imní sábháilteachta ó thaobh sláinte an duine de. Is iomchuí, dá bhrí sin, uasleibhéil a bhunú maidir le miotail throma, micricistíní, copar, molaibdéineam, sinc, bórón agus mangainéis i sonraíochtaí an bhia thraidisiúnta sin i liosta an Aontais de bhianna núíosacha údaraithe.
                  
               
                     (11)
                  
                  
                     Dá bhrí sin, ba cheart don Choimisiún údarú a thabhairt chun plandaí úra Wolffia arrhiza agus/nó Wolffia globosa a chur ar an margadh laistigh den Aontas sa riocht sin, agus liosta an Aontais de bhianna núíosacha údaraithe a nuashonrú dá réir sin.
                  
               
                     (12)
                  
                  
                     Dá bhrí sin, ba cheart Rialachán Cur Chun Feidhme (AE) 2017/2470 a leasú dá réir sin,
                  
               TAR ÉIS AN RIALACHÁN SEO A GHLACADH:
         
            Airteagal 1
            
               (1)   Na plandaí úra Wolffia arrhiza agus/nó Wolffia globosa, mar a shonraítear san Iarscríbhinn a ghabhann leis an Rialachán seo, áireofar iad mar bhia traidisiúnta ó thríú tír i liosta an Aontais de bhianna núíosacha údaraithe a bunaíodh le Rialachán Cur Chun Feidhme (AE) 2017/2470.
            
            
               (2)   An iontráil i liosta an Aontais dá dtagraítear i mír 1, áireofar inti na coinníollacha úsáide agus na sonraíochtaí a leagtar síos san Iarscríbhinn a ghabhann leis an Rialachán seo.
            
         
         
            Airteagal 2
            Leasaítear an Iarscríbhinn a ghabhann le Rialachán Cur Chun Feidhme (AE) 2017/2470 i gcomhréir leis an Iarscríbhinn a ghabhann leis an Rialachán seo.
         
         
            Airteagal 3
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 10 Nollaig 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 327, 11.12.2015, lch. 1.
         
            (2)  Rialachán Cur Chun Feidhme (AE) 2017/2468 ón gCoimisiún an 20 Nollaig 2017 lena leagtar síos ceanglais riaracháin agus eolaíoch maidir le bianna traidisiúnta ó thríú tíortha i gcomhréir le Rialachán (AE) 2015/2283 ó Pharlaimint na hEorpa agus ón gComhairle maidir le bianna núíosacha (IO L 351, 30.12.2017, lch. 55).
         
            (3)  Rialachán Cur Chun Feidhme (AE) 2017/2470 ón gCoimisiún an 20 Nollaig 2017 lena mbunaítear liosta an Aontais de bhianna núíosacha i gcomhréir le Rialachán (AE) 2015/2283 ó Pharlaimint na hEorpa agus ón gComhairle maidir le bianna núíosacha (IO L 351, 30.12.2017, lch. 72).
         
            (4)  EFSA Supporting Publications, https://doi.org/10.2903/sp.efsa.2021.EN-6658.
      
      
         
            IARSCRÍBHINN
            Leasaítear an Iarscríbhinn a ghabhann le Rialachán Cur Chun Feidhme (AE) 2017/2470 mar a leanas:
            
                        (1)
                     
                     
                        Cuirtear an iontráil seo a leanas isteach i dTábla 1 (Bianna núíosacha údaraithe):
                        
                                    “Bia núíosach údaraithe
                                 
                                 
                                    Coinníollacha faoina bhféadfar an bia núíosach a úsáid
                                 
                                 
                                    Ceanglais shonracha bhreise maidir le lipéadú
                                 
                                 
                                    Ceanglais eile
                                 
                              
                                    Plandaí úra Wolffia arrhiza agus/nó Wolffia globosa (Bia traidisiúnta ó thríú tír)
                                 
                                 
                                    Catagóir shonraithe bhia
                                 
                                 
                                    Uasleibhéil
                                 
                                 
                                    Maidir leis an mbia núíosach a ainmniú ar lipéadú na n-earraí bia ina bhfuil sé, is é ‘Wolffia arrhiza agus Wolffia globosa’ nó‘Wolffia arrhiza’ nó ‘Wolffia globosa’ an t-ainmniú a bheidh air, de réir an phlanda a úsáidtear.”
                                 
                                 
                                     
                                 
                              
                                    Plandaí úra Wolffia arrhiza agus/nó Wolffia globosa sa riocht sin
                                 
                                 
                                     
                                 
                              
                  
                        (2)
                     
                     
                        Cuirtear an iontráil seo a leanas isteach i dTábla 2 (Sonraíochtaí):
                        
                                    “Bia Núíosach Údaraithe
                                 
                                 
                                    Sonraíochtaí
                                 
                              
                                    Plandaí úra Wolffia arrhiza agus/nó Wolffia globosa (Bia traidisiúnta ó thríú tír)
                                 
                                 
                                    
                                       Tuairisc/Sainmhíniú:
                                    
                                    Is é atá sa bhia traidisiúnta plandaí úra Wolffia arrhiza (L.) Horkel ex Wimm. agus/nó Wolffia globosa (Roxb.) Hartog & Plas (fine: Araceae).
                                    
                                       Critéir mhicribhitheolaíoch:
                                    
                                    Áireamh coilíneachtaí aeróbacha: < 103 CFU/g
                                    Áireamh iomlán an ghiosta agus an mhúscáin: < 100 CFU/g
                                    
                                       Enterobacteriaceae iomlán: < 100 CFU/g
                                    
                                       Escherichia coli: < 100 CFU/g
                                    
                                       Salmonella: Gan bheith ann i 25 g
                                    
                                       Listeria monocytogenes: Gan bheith ann i 25 g
                                    
                                       Staphylococcus aureus: Gan bheith ann/10 g
                                    
                                       Miotail throma:
                                    
                                    Luaidhe: < 0,3 mg/kg
                                    Arsanaic (neamhorgánach): < 0,10 mg/kg
                                    Caidmiam: < 0,2 mg/kg
                                    Cróimiam: < 1 mg/kg
                                    Mearcair: < 0,10 mg/kg
                                    
                                       Riandúile:
                                    
                                    Copar: < 0,8 mg/kg
                                    Molaibdéineam: < 0,3 mg/kg
                                    Sinc: < 5 mg/kg
                                    Bórón: < 5 mg/kg
                                    Mangainéis: < 6 mg/kg
                                    
                                       Cianatocsainí:
                                    
                                    Micricistiní: 0,006 μg/g
                                    
                                       Lotnaidicídí:
                                    
                                    Leibhéil lotnaidicíde i gcomhréir le Códuimhir 0254000 (‘Foghrúpa (d) biolair uisce’ sa ghrúpa Glasraí duilleacha, luibheanna agus bláthanna inite) a leagtar amach i Rialachán (CE) Uimh. 396/2005 (1).
                                 
                              
                                    
                                                (*)
                                             
                                             
                                                CFU: Colony Forming Units [Aonaid Déanta Coilíneachta]
                                             
                                          
                              
                  
               (1)  Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil iarmhar lotnaidicídí i mbia agus i mbeatha de bhunadh plandaí nó de bhunadh ainmhíoch nó ar bhia agus ar bheatha den sórt sin, agus lena leasaítear Treoir 91/414/CEE ón gComhairle (IO L 70, 16.3.2005, lch. 1).”